钦定古今图书集成/明伦汇编/官常典/第735卷 > 陈达
## 钦定古今图书集成/明伦汇编/官常典/第735卷 > 陈达

按《金华府志》：“达字元达，兰谿人。自中之孙。父萍，仕元
为宣政院使。达自少征入宿卫，学书于康里子山杜
清碧诏书钦安殿榜称旨，擢端本堂司经正字、文学
官。立朝謇谔，尝劾秃鲁帖木儿忤旨，赖太子营救，得
不死。辞官归永嘉，从进士陈高授尚书，语及时事，辄
流涕。复召为翰林学士，不起。明师下温州，自沈于渊”
军士引出之，持佩刀自裁，军士夺之，乃断发示无用，
安置濠州，遇赦还。兰谿病疯痹，闻有荐于朝者，却药
弗御而卒。苏太史伯衡表其墓曰：“公伯祖宜中以攻
丁大全，而编管建昌；公以劾秃鲁帖木儿，而几见杀
生，与厄会何其绝相似也！及元亡，公分致死以徇国，
其心与乃祖行军司马，死分水关同”谅一门之内，百
岁之间，风烈相终始，所谓“世笃忠贤”者哉！